کورونا وايرس، پاکستاني روپۍ يو وارې بيا د فشار ښکار شوې
د خېبرپښتونخوا په مردان ضلع کې د پېسو بدلوولو روزګار کوونکی بابر علي وايي، زياتره کرنسي د فشار ښکار ده خو په خصوصي توګه د ډالر بيعه مخ په وړاندې روانه ده. د ده په وينا چې د دې لوی لامل په نړيوال کچ د سفر بندېزونه دي
مردان — په نړيوال کچه د کورونا وايرس خورېدو او تر پاکستانه رارسېدو وروسته پاکستاني روپۍ د ډالر په مقابله کې يو وارې بيا د فشار ښکار شوې او د ډالر بيعه يو سل يو کم شپېته روپۍ ته رسېدلې. د پوهانو ترمخه نړيوال روزګار سره سره مقامي روزګارونه هم د کورونا وايرس له امله اغېزمن شوي دي او د ونډو بازار ترڅنګ د پاکستان په برامداتو هم منفي اغېز پرېوتی دی. د خېبرپښتونخوا په مردان ضلع کې د پېسو بدلوولو روزګار کوونکی بابر علي وايي، زياتره کرنسي د فشار ښکار ده خو په خصوصي توګه د ډالر بيعه مخ په وړاندې روانه ده. د ده په وينا چې د دې لوی لامل په نړيوال کچ د سفر بندېزونه دي. تېره اوونۍ د يو ډالر بيعه تر ۱۵۴ روپۍ راکمه شوې وه خو روانه اوونۍ د روپۍ په قدر کې په مجموعي توګه پينځه روپۍ پينځه پېسې کمی راغلی دی کوم چې د اقتصادي ماهرينو ترمخه درې اعشاريه دوه فيصده دی. د اقتصادو ماهر فدا حسېن وايي چې د ونډو بازار له وړاندې د فشار ښکار ؤ خو چې کله په پاکستان کې د کورونا وايرس مريضام مخې ته راغلي نو په بازار کې غېريقيني حالات دي. د ده په وينا چې د پاکستان پشمول په نړيوال کچ درامدات او برامدات کم شوي دي، داسې ځيني خلک ډالرې هم اخلي د کوم له کبله چې په روپۍ فشار نور زيات شي. د ذکر ده چې د پاکستان د ونډو بازار تېره اوونۍ دوه زره څلور سوه پواينټه کم شوی ؤ، هم دغه وجه وه چې د پاکستان روپۍ د نور فشار ښکار شوې وه. د ماهرينو په وينا چې د ډالر نرخ زياتېدو سره برامداتو باندې هم اغېز پرېوځي. د نهې په ورځ په پرانستي مارکيټ کې د ډالر اخستلو بيعه ۱۵۷ روپۍ او د خرڅولو بيعه ۱۵۹ روپۍ پينځه پېسې وه